钦定古今图书集成/明伦汇编/氏族典/第150卷 > 孙承宗
## 钦定古今图书集成/明伦汇编/氏族典/第150卷 > 孙承宗

按《明外史孙承宗传》：“承宗，字稚绳，高阳人。貌奇伟，须
髯戟张。为县学生，尝授经边郡，结老将戍卒，访问要
害厄塞，用是晓畅边事。万历三十二年，登进士第二，
授编修，进中允，出典应天乡试，历谕德、洗马、庶子，充
日讲官。天启元年，进少詹事。时沈辽被兵，廷臣以承
宗知兵，共推为兵部右侍郎，专主东事。帝不欲承宗”
离讲筵，疏再上，不许。二年擢礼部右侍郎，协理詹事
府。未几，兵逼广宁，王化贞弃城遁走，与熊廷弼俱入
关。帝亦急东事，遂拜承宗兵部尚书兼东阁大学士，
入直办事。兵部尚书王在晋经略辽东，请筑重关于
山海关外八里铺，以四万人守之。其寮佐袁崇焕等
争不得，奏记于首辅叶向高。向高曰：“是未可臆度也。”
承宗请身往决之。帝大喜，加太子太保，赐蟒玉银币。
抵关，诘在晋，还朝，力言在晋不足任，帝乃改在晋南
京兵部尚书。在晋既去，承宗自请督师，命以原官督
山海关及蓟、辽、天津、登莱诸处军务。魏忠贤窃柄，以
承宗功高，欲亲附之，令刘应坤等申意承宗，不与交
一言，忠贤由是大憾。会忠贤逐杨涟、赵南星、高攀龙
等，承宗乃请以贺圣寿入朝，面奏机宜，欲因是论其
罪。魏广微闻之，奔告忠贤：“承宗拥兵数万，将清君侧。”
忠贤悸甚，绕御床哭。帝亦为心动，急令飞骑止之。承
宗抵通州，闻命而返。忠贤遣人侦之，一襆被置舆中，
后车惟鹿继善而已。意渐解，而其党李蕃、崔呈秀、徐
大化连疏诋之，承宗乃杜门求罢。五年九月，柳河之
败，台省劾疏数十上，承宗求去益力。十月始得请。先
已屡加左柱国、少师、太子太师、中极殿大学士，遂加
特进光禄大夫，荫子中书舍人、行人护归。承宗在关
四年，前后修复城堡数十，练兵十一万，立车营、水营，
造甲胄、器械、弓矢、炮石、渠答、卤楯之具，合“数百万，开
屯五千顷，宁远屹成雄镇。”后叙宁远功，荫子锦衣世
千户。庄烈帝即位，在晋入为兵部尚书。恨承宗不置，
嗾台省交口诋承宗，以沮其出。二年十月兵入大安
口，取遵化，将薄都城。廷臣争请召承宗，诏以故官守
通州。承宗登陴固守，而兵已薄都城。承宗急遣游击
尤岱赴援，复遣副将刘国柱督军与岱合，而发密云
兵三千营东直门，保定兵五千营广宁门。以其间遣
将复马兰、三屯二城。三年复滦州、永平、遵化。帝为告
谢郊庙，大行赏赉。加承宗太傅，世袭锦衣卫指挥佥
事。力辞太傅不受。而屡疏称疾乞休，优诏不允。先以
册立东宫，加太保，及《神宗实录》成，加官亦如之。并辞
免而乞休不已。帝特遣中书赍手诏慰问，乃起视事。
四年诏加太傅兼食尚书俸，荫尚宝司丞，复辞太傅
不受。初，右屯、大凌河二城，承宗已设兵戍守。后高第
来代，尽撤之，二城遂被毁。至是，丘禾嘉巡抚辽东，议
复取广宁、义州、右屯三城。承宗言“广宁道远，当先据
右屯，筑城大凌河，以渐而进。”遂以七月兴工。工甫竣，
兵大至，围数周，城中粮尽援绝，守将祖大寿力屈出
降，城复被毁。廷臣追咎筑城非策，交章论承宗。承宗
复连疏引疾，赐乘传归。言者追论其丧师辱国，夺官
闲住，并夺宁远世荫。十一年，兵攻高阳，承宗率家人
拒守。城破被执，望阙叩头，投缳而死，年七十有六。子
举人𨱅，尚宝丞；钥，官生；铈，生员鋡镐从子炼及孙之沆、之滂、之澋、之洁、之瀗从孙之澈、之美、之泳、之泽、之
涣、之瀚，皆战死。督师中官高起潜以闻，帝嗟悼，命所
司优恤。当国者，杨嗣昌辈格之，但复故官，予祭葬而
巳。福王时，始赠太师，谥“文忠。”